Gru-botsing eis vyf in JhbDie een voertuigwrak wat in die middel van die pad aangetref is (Foto: Verskaf) Vyf mense is dood en een ernstig beseer in ŉ kop-aan-kop-botsing tussen ŉ bakkie en ligte voertuig in Gauteng. Die ongeluk het Vrydag omstreeks 06:30 op die R512 in Renosterspruit, digby die Lanseria-lughawe in Johannesburg-Wes, plaasgevind. Paramedici van ER24 en Netcare911 is Vrydag straks ná 07:00 na die toneel ontbied. Russel Meiring, woordvoerder van ER24, sê met paramedici se aankoms op die toneel het hulle die twee voertuigwrakke in die middel van die pad aangetref. Albei voertuie is tydens die ongeluk erg beskadig. Die een voertuigwrak wat in die middel van die pad aangetref is (Foto: Verskaf) “Die vyf passasiers van die ligte voertuig het noodlottige beserings opgedoen. Hulle is op die toneel dood verklaar,” het Meiring gesê. Daar was glo kinders in die ligte voertuig. Shawn Herbst, woordvoerder van Netcare911, sê die bestuurder van die bakkie is binne sy voertuig aangetref. Hy het ernstige beserings opgedoen. “Paramedici het hom op die toneel behandel. Hy is daarna na ŉ nabygeleë hospitaal geneem vir verdere mediese behandeling,” sê Herbst. Meiring sê polisie was op die toneel om ondersoek in te stel. Die oorsaak van die ongeluk word nog ondersoek.